CELEX: 62013CN0507
Language: el
Date: 2013-09-20 00:00:00
Title: Υπόθεση C-507/13: Προσφυγή της 20ής Σεπτεμβρίου 2013 — Ηνωμένο Βασίλειο της Μεγάλης Βρετανίας και της Βόρειας Ιρλανδίας κατά Ευρωπαϊκού Κοινοβουλίου, Συμβουλίου της Ευρωπαϊκής Ένωσης

7.12.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 359/4
            
         Προσφυγή της 20ής Σεπτεμβρίου 2013 — Ηνωμένο Βασίλειο της Μεγάλης Βρετανίας και της Βόρειας Ιρλανδίας κατά Ευρωπαϊκού Κοινοβουλίου, Συμβουλίου της Ευρωπαϊκής Ένωσης
   (Υπόθεση C-507/13)
   2013/C 359/05
   Γλώσσα διαδικασίας: η αγγλική
   
      Διάδικοι
   
   
      Προσφεύγον: Ηνωμένο Βασίλειο της Μεγάλης Βρετανίας και της Βόρειας Ιρλανδίας (εκπρόσωποι: E. Jenkinson, S. Behzadi-Spencer και K. Beal, QC)
   
      Καθών: Ευρωπαϊκό Κοινοβούλιο, Συμβούλιο της Ευρωπαϊκής Ένωσης
   
      Αιτήματα του προσφεύγοντος
   
   Το προσφεύγον ζητεί από το Δικαστήριο:
   
               —
            
            
               να ακυρώσει το άρθρο 94, παράγραφος 1, στοιχείο ζ', άρθρο 94, παράγραφος 2, και/ή τα άρθρα 162, παράγραφοι 1 και 3, της οδηγίας CRD IV (1)·
            
         
               —
            
            
               να ακυρώσει τα άρθρα 450, παράγραφος 1, στοιχεία δ', θ' και/ή ι', καθώς και/ή το άρθρο 521, παράγραφος 2, του κανονισμού CR (2)·
            
         
               —
            
            
               να καταδικάσει το Ευρωπαϊκό Κοινοβούλιο και το Συμβούλιο της Ευρωπαϊκής Ένωσης στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Το Ηνωμένο Βασίλειο ζητεί την ακύρωση περιορισμένου αριθμού διατάξεων ορισμένων νομοθετικών πράξεων του Ευρωπαϊκού Κοινοβουλίου και του Συμβουλίου της Ευρωπαϊκής Ένωσης, σύμφωνα με το άρθρο 263 της Συνθήκης για τη λειτουργία της Ευρωπαϊκής Ένωσης (ΣΛΕΕ). Η προσφυγή ακυρώσεως αφορά το «Πακέτο CRD-IV», το οποίο ετέθη σε ισχύ στις 17 Ιουλίου 2013. Το πακέτο συνίσταται σε νέα οδηγία σχετικά με τις απαιτήσεις περί κεφαλαίων, ήτοι την οδηγία 2013/36/ΕΕ, καθώς και σε νέο κανονισμό σχετικά με τις απαιτήσεις περί κεφαλαίων. Το Ηνωμένο Βασίλειο προσβάλλει μόνον ορισμένες διατάξεις των εν λόγω νομοθετημάτων, ήτοι:
   
               i)
            
            
               το άρθρο 94, παράγραφος 1, στοιχείο ζ', το άρθρο 94, παράγραφος 2, και το άρθρο 162, παράγραφοι 1 και 3, της οδηγίας 2013/36/ΕΕ (οδηγία CRD IV), η οποία δημοσιεύθηκε στην Επίσημη Εφημερίδα στις 27 Ιουνίου 2013. Σύμφωνα με το άρθρο 164, η οδηγία ετέθη σε ισχύ στις 17 Ιουλίου 2013.
            
         
               ii)
            
            
               το άρθρο 450, παράγραφος 1, στοιχεία δ', θ', ι' και το άρθρο 521, παράγραφος 2, του κανονισμού σχετικά με τις απαιτήσεις περί κεφαλαίων, ήτοι του κανονισμού (ΕΕ) 575/2013 (κανονισμός CR). Ο κανονισμός CR δημοσιεύθηκε στην Επίσημη Εφημερίδα στις 27 Ιουνίου 2013, αλλά ετέθη σε ισχύ στις 28 Ιουνίου 2013, σύμφωνα με το άρθρο 521, παράγραφος 1. Πρέπει να εφαρμοσθεί από την 1η Ιανουαρίου 2014, βάσει του άρθρου 521, παράγραφος 2.
            
         Με τις προσβαλλόμενες πράξεις, το Κοινοβούλιο και το Συμβούλιο έθεσαν σε ισχύ σειρά μέτρων σχετικά με τις μεταβλητές αποδοχές που δύνανται επιτρεπτώς να καταβληθούν σε ορισμένους υπαλλήλους ιδρυμάτων (ήτοι πιστωτικών ιδρυμάτων και επιχειρήσεων επενδύσεων, όπως ορίζονται στο άρθρο 4 του κανονισμού CR). Ιδίως το άρθρο 94, παράγραφος 1, στοιχείο ζ', της οδηγίας CRD IV έχει θέσει περιορισμό στις μεταβλητές αποδοχές που μπορούν να καταβληθούν σε ορισμένους «αναλαμβάνοντες ουσιαστικούς κινδύνους». Αυτό είναι γνωστό στην καθομιλουμένη ως «ανώτατο όριο για τα πριμ των τραπεζιτών». Επιπλέον, δυνάμει του άρθρου 94, παράγραφος 2, της οδηγίας CRD IV, ο νομοθέτης της Ένωσης ανέθεσε στην Ευρωπαϊκή Αρχή Τραπεζών (ΕΑΤ), φορέα συσταθέντα δυνάμει του άρθρου 114 ΣΛΕΕ, το καθήκον να καθορίσει τα κριτήρια βάσει των οποίων εντοπίζονται οι «αναλαμβάνοντες ουσιαστικούς κινδύνους» σε κάθε ίδρυμα χωριστά, καθώς και να εκπονήσει κατευθυντήριες γραμμές σχετικά με προεξοφλητικό επιτόκιο το οποίο δύναται να εφαρμοσθεί σε μακροπρόθεσμες μεταβλητές αποδοχές. Αφ’ ης στιγμής εντοπισθούν, το άρθρο 450 του κανονισμού CR απαιτεί από τα ιδρύματα να δημοσιεύουν ορισμένες λεπτομέρειες σχετικά με τις αποδοχές των εν λόγω ατόμων προς δημόσια διάδοση.
   Το Ηνωμένο Βασίλειο υποστηρίζει ότι οι προσβαλλόμενες διατάξεις πρέπει να ακυρωθούν για τους ακόλουθους λόγους:
   
               i)
            
            
               Οι προσβαλλόμενες διατάξεις στερούνται προσήκουσας νομικής βάσεως στη Συνθήκη.
            
         
               ii)
            
            
               Οι προσβαλλόμενες διατάξεις δεν είναι ανάλογες και/ή δεν συνάδουν προς την αρχή της επικουρικότητας.
            
         
               iii)
            
            
               Οι προσβαλλόμενες διατάξεις τέθηκαν σε ισχύ κατά τρόπο που παραβιάζει την αρχή της ασφάλειας δικαίου.
            
         
               iv)
            
            
               Η ανάθεση ορισμένων καθηκόντων στην ΕΤΑ και η μεταβίβαση ορισμένων αρμοδιοτήτων στην Επιτροπή έγινε ultra vires.
            
         
               v)
            
            
               Οι προβλεπόμενες στον κανονισμό CR απαιτήσεις δημοσιοποιήσεως παραβιάζουν τις αρχές της προστασίας δεδομένων και της ιδιωτικότητας βάσει του δικαίου της Ένωσης.
            
         
               vi)
            
            
               Στο μέτρο που το άρθρο 94, παράγραφος 1, στοιχείο ζ', απαιτείται να εφαρμόζεται σε υπαλλήλους ιδρυμάτων ευρισκομένων εκτός ΕΟΧ, αντιβαίνει στο άρθρο 3, παράγραφος 5, ΣΕΕ και παραβιάζει την αρχή της εδαφικότητας που ισχύει στο διεθνές εθιμικό δίκαιο.
            
         
      (1)  Οδηγία 2013/36/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων και επιχειρήσεων επενδύσεων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ (ΕΕ L 176, σ. 338).
   
      (2)  Κανονισμός (ΕΕ) 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) 648/2012 (ΕΕ L 176, σ. 1).